(azgen amezwaru)
Seg wami yettwarbeẓ Muḥsin Fikri aked wefraḍ ass n 28 Kṭuber 2016, tekkar tɣuyyit n wegdud tuɣa yuflen s useɛqar d tsertit zi ttcerfaḍen igelwan n yewdan ttejjan ten d imeẓlaḍ, rni d xas tasertit n wesɛarreb zi xsen ad mesxen udm n Arrif ad as weḍḍren tanettit nnes.
Tamenɣiwt n Fikri tuɣa tt d tuddimt i yessefyen abuqal, minzi amezruy n lmexzen aked Arrif degs abarru n tsersiwin (lmaḥeṭṭat) d tiberkanin, wer izemmar ula d ijjen ad tent yessettu niɣ ad tent yemḥa seg twengimt n wegdud.
Wer nettriḥ niggʷej, ad nebda mɣar zi ɣezzu i ggin di 1958/59; aseggʷas a i yettwassnen ɣer irifeyyen s useggʷas n iqebbaren (ɛam n iqebbaren), umi d isug lmexzen s min yeɛlam d lɛesker, yeqqim uqarṭas yettusus x trifeyyin d irifeyyen. nɣin wi nɣin, ṭṭfen wi ṭṭfen, sweḍḍren wi sweḍḍren, marten wi marten…
mamek ɣa yegg wegdud ad yettu tasersiwt a? s minzi xsen ad tt mḥan seg walli n irifeyyen? al ami lexxu yedwel marra ttexs ad temmel i tarwa n Arrif mamek ɣa ilin d “iwaṭaneyyen”!!!
Irifeyyen wer yelli d tammurt i wer ttexsen, meɛlik amenni ili umi ten sɛarqen x Arrif wer yeqqim sellen xas. maca min yeffuk ad yettwassen belli irifeyyen waxxa ɣa ggen min ɣa ggen wer zemmaren ad asen ssettun iwlafen (ttṣawar) n ɣezzu i yegga lmexzen deg yemma tsen d ḥenna tsen d lejdud nnsen… irifeyyen wer zemmaren ad ssiɣer afus i yenni yessexnunnsen ifassen nnsen s idammen imezdiga n aytma tsen d suyetma tsen…
Awarn i 58/59, ad tas tsersiwt n 1984, d ijjen tsersiwt nniḍen izemmem itt umezruy, izemmem akides ɣezzu i yegga lmexzen i twala nniḍen, awaren i umi ssidfen tammurt n lmerruk deg yijjen ujeyyef s imarwusa i d ggin zi lbanka tamaḍlant, wer ufin mɣar tarwa n wegdud ad ẓemment tidi nnsen. s uya, tɣuyyit n wegdud yelqa tt lmexzen ɛawed s lɛesker d uqarṭaṣ d ṭṭnuga…
Ggin ɣezzu d ameqqran mahu wenni i ggin di min yeɛdun, ugar zi manaya, tiweḍ tubberkent n wulawen nnsen d wekrah i ggin i Arrif ad ten yejj ad neḍlen iwdan amen ddaren di Tneymart (Tawima). maca ɣezzu ameqqran i yeggin igezzimen deg wulawen yemra (yeqseḥ) ad ggenfan; netta umi d yeffeɣ Lḥasan wiss tnayen ḥuma ad ikemmel i min yeqqimen, deg wawal nnes zi yeɛfes x idammen d yiman n yenni yettwanɣen.
Lḥasan wiss 2 yessken deg wawal nnes belli aqqa t mliḥ s min yegga n ɣezzu di 1958/59, umi yenna i yrifeyyen: “uyak tessnem aɣenzur inu umi tuɣa ɛad wer lliɣ d agellid, iwa ssitimeɣ wer d ayi ttessnem ca deg wudem inu lexxu”.
awal a i yenna Lḥasan 2 yesskan belli netta zi mant nnes i tuɣa yellan awaren i ɣezzu i yettwaggen deg yrifeyyen. wer nettettu ɛawed belli tattut d useɛreq d useɛqar d weslaẓi i ggin i wegdud n Arrif tuɣa t d tasertit ggin tet s neɛmada, u manaya yettban deg wawal n Lḥasan 2 umi yenna amen yessawal x irifeyyen : “necc wer ten ssineɣ wer d ayi ssinen”.
Wer nettettu ɛawed tasersiwt n 2004, umi tenhezz tmurt di lḥusima, qqimen yewdan ttrezzan leḥyuḍ d tzeɣwin d yewḍan x izellifen n ayt bab nnsen, s tefḍiṣin d imeyditen… minzi wer ufin ddewla i d asen ɣa yeksin amnus ad tsellek iwdan zi tmettant. rni x manaya, marra tamɛawant d yusin zi tmura n berra ukaren tet.
Ad tas tsersiwt ɛawed n 2011, umi ttwanɣen xemsa n iḥudreyyen ttwakemḍen di lbanka. ddewla tuɣa ɣares afus di manaya, minzi mamek nessen aqqa lbanka ɣares kamirat, meɛlik wer yelli d nitni i ten yeskemḍen ili sseknen aneɣ tidet n mamek temsar!
Awarn i iḥudreyyen a, nɣin ɛawed Kamal Lḥessani i tuɣa yellan d ijjen umeɣnas yesɣuyyu x tseqqar nnes di lxedmet d tseqqar nnes maḥend ad yedder ijjen tudert d taṣebḥant.
Yus d awarn as ijj n ɣezzu nneɣni i yegga lmexzen deg wegdud n Arrif, umi iwyen tamnawt i Lḥusin Belkic i tuɣa yettwassnen s yisem n “Rifinuks”, umi t ukaren zzat i taddart nnsen uca nɣin t nḍaren t di tagant n Gurugu, manaya yemsar deg uyur n mars 2015.
Rifinuks wer yeggi walu, illa tuɣa t d ameɣnuj seg iḥudreyyen iḍefren abrid n leɣnuj maḥend ad yessitem tudert di tlelli i Arrif nnes.
(ɛad wer isali)
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn